Erediens 23 Julie om 08:30. Teks: Johannes 14:15-31; Heidelbergse Kategismus Sondag 20. ‘n Woordeskat vir geloof: Ek glo in die Heilige Gees
“En wanneer die Vader in my Naam die Voorspraak, die Heilige Gees, stuur, sal Hy julle alles leer en julle herinner aan alles wat Ek vir julle gesê het (Joh. 14:26).”
Ons het Sondag oggend begin met die derde afdeling van die Apostoliese geloofsbelydenis: oor God die Heilige Gees en ons heiligmaking. Ook hierdie artikel moet deel vorm van die inhoud van ’n ware geloof. Hierdie is nie maar net ’n leerstuk om aan te neem en dan opsy te sit nie. Alles wat Christus vir ons saligheid gedoen het is vir ons nutteloos en van geen waarde solank ons sonder Hom is en solank ons van Hom geskei is nie. Die Gees is die band, die brug, wat ons aan Christus deelagtig maak.
Die Woord van God is soos ’n verfkwas wat vir ons die prentjie van Christus voor ons skilder, maar die Heilige Gees, Hy is die Kunstenaar wat die verfkwas opnneem en daarmee skilder sodat ons Christus kan sien. Dit is deur die werking van die Gees dat ons Christus en al sy seëninge kan geniet. Christus doen in ’n sekere sin niks totdat ons gemoedere op sy Gees gerig is, want ons sien Hom buite ons dof en daarom ver van ons af. Ons sien die skildery wat geverf word deur die Woord, maar die Gees is die Kunstenaar wat die kleure bymekaarbring sodat ons uiteindelik Christus helder en duidelik voor ons kan sien en Hom met al Sy weldade kan omhels.
Dit moet ons nie verbygaan dat die Heilige Gees juis so te werk gaan nie. Daar is ’n onlosmaaklike verhouding tussen die Woord en die Gees. Die Gees werk nie buite die Woord om nie. Hy is immers die outeur van die Skrif. Die Gees het geen eie boodskap nie – Hy wil jou deur die Woord na Christus wys sodat jy deur ’n ware geloof kan deel in al sy weldade.
Mag jy Christus vandag sien, soos die Gees Hom deur die prediking van die Woord voor ons afskilder en saam met ons belydenis bely dat die Heilige Gees saam met die Vader en die Seun ware en ewige God is en dat Hy ook aan jou gegee is sodat Hy jou deur ‘n ware geloof deel laat kry aan Christus en al sy weldade, jou troos en ewig by jou bly.